CELEX: 32020Q0722(01)
Language: hu
Date: 2020-06-04 00:00:00
Title: Az Európai Beruházási Alap határozata (2020. június 4.) az Európai Beruházási Alap által folytatott tevékenységek keretében a személyes adatok feldolgozásával kapcsolatban az érintetteket megillető egyes jogok korlátozására vonatkozó belső szabályokról

22.7.2020   
               
               
                  HU
               
               
                  Az Európai Unió Hivatalos Lapja
               
               
                  L 236/1
               
            
         AZ EURÓPAI BERUHÁZÁSI ALAP HATÁROZATA
         (2020. június 4.)
         az Európai Beruházási Alap által folytatott tevékenységek keretében a személyes adatok feldolgozásával kapcsolatban az érintetteket megillető egyes jogok korlátozására vonatkozó belső szabályokról
         AZ EURÓPAI BERUHÁZÁSI ALAP („EBA”),
         tekintettel az Európai Unió működéséről szóló szerződésre,
         tekintettel a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendeletre (1) (a továbbiakban: a rendelet) és különösen annak 25. cikkére,
         tekintettel az európai adatvédelmi biztos véleményére (2),
         mivel:
         
                     (1)
                  
                  
                     Működésével kapcsolatban az EBA szabályszerűségi osztálya az EBB csoport személyzetére vonatkozó magatartási kódex alapján igazgatási vizsgálatokat folytathat, amelyek magukban foglalhatják információk feldolgozását, ideértve a személyes adatokat is.
                  
               
                     (2)
                  
                  
                     Az EBA adatvédelmi tisztviselője saját kezdeményezésére, illetve az adatkezelő vagy bármely más személy kérésére megvizsgálhatja a feladataihoz közvetlenül kapcsolódó és tudomására jutó ügyeket és tényeket, és a rendelet 45. cikkének (2) bekezdése alapján vizsgálatáról jelentést küldhet a vizsgálatot kérő személynek vagy az adatkezelőnek.
                  
               
                     (3)
                  
                  
                     Működésével kapcsolatban az EBA humánerőforrás-gazdálkodási osztálya az EBA személyzeti szabályzatának 6. szakasza, a munkahelyi méltóságról szóló szabályzat IV. címe, valamint az EBA alkalmazandó magatartási kódexei alapján fegyelmi eljárásokat folytathat.
                  
               
                     (4)
                  
                  
                     Az EBA igazgatótanácsának tagjai, a főigazgató, a főigazgató-helyettes és a személyzet, valamint a művelettel vagy ügylettel kapcsolatban álló felek kötelesek az EBB visszaélések kivizsgálásával foglalkozó osztálya („IG/IN”) számára jelenteni az EBA és az Unió érdekeit sértő esetleges tiltott magatartást (például csalást és korrupciót), illetve kötelesek az egyéb illetékes szolgálatok számára jelenteni a hivatali feladatok teljesítésével kapcsolatos olyan magatartást, amely kimerítheti az alkalmazandó kötelezettségek súlyos megszegésének esetét. Továbbá bármely jogalany, személy vagy szervezet bejelenthet állítólagos tiltott magatartást az IG/IN számára.
                  
               
                     (5)
                  
                  
                     Az EBA csalás elleni politikájában meghatározottak szerint, az EBA és az EBB között a szolgáltatások nyújtására vonatkozóan megkötött keretszerződés alapján a tiltott magatartást az IG/IN vizsgálja ki adatfeldolgozóként.
                  
               
                     (6)
                  
                  
                     Az EBA végzi el a saját tevékenységeire vonatkozó ellenőrzéseket. Ezt jelenleg az Európai Beruházási Bank (EBB) Belső Ellenőrzési Főosztálya hajtja végre az EBA és az EBB között a szolgáltatások nyújtására vonatkozóan megkötött keretszerződés alapján.
                  
               
                     (7)
                  
                  
                     Az (1)–(6) preambulumbekezdésekben ismertetett feladatokkal kapcsolatban az EBA, illetve más uniós intézmények, szervek és hivatalok között kölcsönös támogatás és együttműködés valósulhat meg az adott szolgáltatási szintre vonatkozó megállapodásban, az egyetértési megállapodásokban és az együttműködési megállapodásokban foglaltak szerint.
                  
               
                     (8)
                  
                  
                     Az EBA, illetve az uniós tagállamok hatóságai között – az utóbbiak kérésére vagy a saját kezdeményezésére – kölcsönös támogatás és együttműködés valósulhat meg.
                  
               
                     (9)
                  
                  
                     Az EBA, illetve harmadik országok nemzeti hatóságai és nemzetközi szervezetek között – az utóbbiak kérésére vagy a saját kezdeményezésére – kölcsönös támogatás és együttműködés valósulhat meg.
                  
               
                     (10)
                  
                  
                     A fent említett tevékenységek keretében az EBA, adatkezelőként eljárva, vagy az EBA fenti (4) preambulumbekezdésben említett bármely üzleti partnere, ideértve az EBB visszaélések kivizsgálásával foglalkozó osztályát, adatfeldolgozóként eljárva, vagy bármely más illetékes szolgálat gyűjthet és kezelhet információkat és személyes adatokat, ideértve a természetes személyek azonosító adatait, a kapcsolattartási adatokat, a munkahelyi beosztást és feladatokat, a magánéleti és a munkahelyi magatartásra és teljesítményre vonatkozó információkat, illetve a pénzügyi adatokat.
                  
               
                     (11)
                  
                  
                     Megfelelő garanciák vannak érvényben, amelyek védik a személyes adatokat, és megakadályozzák a véletlen vagy jogellenes hozzáférést vagy továbbítást, akár fizikai, akár pedig elektronikus környezetben tárolják őket. Az adatkezelés után az EBA vonatkozó megőrzési szabályainak megfelelően a rendelet 31. cikke alapján az adatvédelmi nyilvántartásban meghatározottak szerint őrzik az adatokat. A megőrzési időszak végén az üggyel kapcsolatos információkat – így a személyes adatokat is – az uniós adatvédelmi rendelet elveivel és a kapcsolódó szabályozási aktusokkal vagy az EBA politikáival összhangban törlik, teljes mértékben anonimizálják vagy átadják a levéltárnak.
                  
               
                     (12)
                  
                  
                     Ezzel kapcsolatban az EBA a rendeletben foglaltak szerint elkötelezi magát, hogy az érintettekkel szemben fennálló, a fenti adatkezelési tevékenységekre vonatkozó tájékoztatási kötelezettségének eleget tesz, és tiszteletben tartja az érintettek jogait.
                  
               
                     (13)
                  
                  
                     Szükséges lehet a rendelet alapján az érintetteket megillető jogok és a fent említett tevékenységek követelményeinek összehangolása más érintettek alapvető jogainak és szabadságainak maradéktalan tiszteletben tartása mellett. Ennek érdekében a rendelet 25. cikke szigorú feltételek mellett lehetővé teszi a 14–20., a 35. és a 36. cikk alkalmazásának, továbbá – a 14–22. cikkben meghatározott jogokat és kötelezettségeket illető rendelkezései tekintetében – a 4. cikk alkalmazásának korlátozását. Ebben az esetben belső szabályokat kell elfogadni, amelyek értelmében az EBA a rendelet azonos cikkével összhangban korlátozhatja az érintettek fent említett jogait.
                  
               
                     (14)
                  
                  
                     Ilyen eset lehet különösen, amikor a közigazgatási vizsgálat előzetes értékelési szakaszában vagy már a vizsgálat során, az ügy esetleges ejtése vagy a fegyelmi előeljárás szakasza előtt tájékoztatják az érintettet a személyes adatok kezeléséről. Bizonyos körülmények között az ilyen információk megadása súlyosan befolyásolhatja, hogy az EBA sikeresen le tudja-e folytatni a vizsgálatot, például amikor fennáll a veszélye annak, hogy az érintett személy megsemmisíti a bizonyítékokat, vagy a meghallgatás előtt befolyásolja a lehetséges tanúkat. Ezenkívül előfordulhat, hogy az EBA-nak védenie kell más érintett személyek jogait és szabadságait. Szükséges lehet különösen egy tanú vagy egy visszaélést bejelentő személy kilétének titokban tartása, aki kérte a névtelenségét. Ebben az esetben az EBA dönthet úgy, hogy a jogaik és a szabadságaik védelme érdekében korlátozza a visszaélést bejelentő személy és/vagy más személyek kilétének, nyilatkozatainak és egyéb személyes adatainak megismerését.
                  
               
                     (15)
                  
                  
                     Amikor a fent említett tevékenységekkel kapcsolatban más uniós intézmények, szervek és hivatalok, az uniós tagállamok hatóságai, harmadik országok nemzeti hatóságai és nemzetközi szervezetek, illetve az EBA között kölcsönös támogatás vagy együttműködés valósul meg, bizonyos körülmények között, és az európai adatvédelmi biztos által megkövetelt minimális adatvédelmi szint fenntartásának függvényében szükség lehet arra, hogy az EBA garantálja a saját maga vagy a vele együttműködő szervezet által folytatott vizsgálat eredményességét, szükség szerint pedig védje az érintett személyeket és a jogaikat, illetve a szabadságaikat.
                  
               
                     (16)
                  
                  
                     Az EBA csak olyan korlátozásokat alkalmazhat, amelyek tiszteletben tartják az alapvető jogok és szabadságok lényegét, és egy demokratikus társadalomban feltétlenül szükséges és arányos intézkedésnek minősülnek. Az EBA indokolásban fejti ki a korlátozások jogalapját.
                  
               
                     (17)
                  
                  
                     Az elszámoltathatóság elve alapján az EBA nyilvántartást vezet az alkalmazott korlátozásokról.
                  
               
                     (18)
                  
                  
                     Amikor a feladataival kapcsolatban más szervezetektől cserébe kapott személyes adatokat kezel, az EBA és az adott szervezet konzultál egymással a korlátozások megállapításának lehetséges jogalapjáról, valamint a korlátozások szükségszerűségéről és arányosságáról, kivéve, ha az veszélyeztetné az EBA tevékenységeit.
                  
               
                     (19)
                  
                  
                     A rendelet 25. cikkének (6) bekezdése arra kötelezi az adatkezelőt, hogy tájékoztassa az érintetteket a korlátozás alkalmazásának fő okairól, és arról, hogy joga van panaszt benyújtani az európai adatvédelmi biztoshoz.
                  
               
                     (20)
                  
                  
                     A rendelet 25. cikkének (8) bekezdése értelmében az EBA elhalaszthatja, elhagyhatja vagy megtagadhatja a tájékoztatást a korlátozás valamely érintett esetében történő alkalmazásának indokaival kapcsolatban, amennyiben ez bármilyen módon ellehetetlenítené a korlátozás hatását. Az EBA eseti alapon értékeli, hogy a korlátozásról adott tájékoztatás ellehetetleníti-e annak hatását.
                  
               
                     (21)
                  
                  
                     Az adatvédelmi tisztviselő a jelen határozatnak való megfelelés biztosítása érdekében független felülvizsgálatot végezhet a korlátozások alkalmazására vonatkozóan,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            A jelen határozat megállapítja, hogy az EBA milyen feltételek mellett korlátozhatja a rendelet 25. cikke alapján a 14–20. cikk, a 35. cikk és a 36. cikk, illetve a 4. cikk alkalmazását.
         
         
            2. cikk
            Korlátozások
            
               (1)   A rendelet 25. cikkének (1) bekezdése alapján az EBA kizárólag eseti alapon korlátozhatja a 14–20., a 35. és a 36. cikk alkalmazását, továbbá – a 14–20. cikkben meghatározott jogokat és kötelezettségeket illető rendelkezései tekintetében – a 4. cikk alkalmazását, amennyiben:
               
                           a)
                        
                        
                           igazgatási vizsgálatokat végez az EBB csoport személyzetére vonatkozó magatartási kódex és egyéb alkalmazandó magatartási kódexek alapján.
                        
                     
                           b)
                        
                        
                           a rendelet 45. cikkének (2) bekezdése alapján vizsgálatokat végez az adatvédelmi tisztviselő feladataival közvetlenül összefüggő ügyek és tények tekintetében.
                        
                     
                           c)
                        
                        
                           az EBA személyzeti szabályzatának 6. szakasza, a munkahelyi méltóságról szóló szabályzat IV. címe, valamint az EBB csoport személyzeti magatartási kódexe és az EBA egyéb alkalmazandó magatartási kódexei alapján fegyelmi eljárásokat folytat le.
                        
                     
                           d)
                        
                        
                           biztosítja, hogy az EBA munkatársai bizalmasan bejelenthessék a tényeket, ha a véleményük szerint az EBB csoport visszaélések bejelentésére vonatkozó politikájában szabályozott súlyos szabálytalanságokat tapasztaltak.
                        
                     
                           e)
                        
                        
                           biztosítja, hogy az EBA munkatársai bizalmasan bejelenthessék a tényeket, ha a véleményük szerint fennáll az Unió érdekeit sértő tiltott magatartás – és azon belül a csalás vagy a korrupció – gyanúja, vagy a hivatali feladatok ellátásával kapcsolatos olyan magatartás gyanúja, amely kimerítheti az EBB csoport visszaélések bejelentésére vonatkozó politikájában, az EBA csalás elleni politikájában és az EBA vonatkozó magatartási szabályzataiban szabályozott, az EBA személyzetére vonatkozó kötelezettségek súlyos megszegésének esetét.
                        
                     
                           f)
                        
                        
                           az EBA csalás elleni politikája alapján vizsgálatokat végez a tiltott magatartással kapcsolatban.
                        
                     
                           g)
                        
                        
                           az EBA valamennyi tevékenységét és szervezeti egységét érintő belső ellenőrzéseket folytat.
                        
                     
                           h)
                        
                        
                           a fentiekben ismertetett tevékenységekkel kapcsolatban más uniós intézményekkel, szervekkel és hivatalokkal kölcsönös támogatás és együttműködés valósul meg az adott szolgáltatási szintre vonatkozó megállapodásban, egyetértési megállapodásokban és együttműködési megállapodásokban foglaltak szerint.
                        
                     
                           i)
                        
                        
                           az uniós tagállamok hatóságaival – az utóbbiak kérésére vagy a saját kezdeményezésére – kölcsönös támogatás és együttműködés valósul meg.
                        
                     
                           j)
                        
                        
                           harmadik országok nemzeti hatóságaival és nemzetközi szervezetekkel – az utóbbiak kérésre vagy a saját kezdeményezésére – kölcsönös támogatás és együttműködés valósul meg.
                        
                     
            
               (2)   Az adatok kategóriái közé tartozhatnak a természetes személyek azonosító adatai, a kapcsolattartási adatok, a munkahelyi beosztás és feladatok, a magánéleti és a munkahelyi magatartásra és teljesítményre vonatkozó információk, illetve a pénzügyi adatok.
            
            
               (3)   A fent említett korlátozások alkalmazása nem érinti a nem az érintettől megszerzett adatok esetén a rendelet tájékoztatáshoz való jogról szóló 16. cikkének (5) bekezdésében, illetve az érintett hozzáférési jogáról szóló 17. cikkének (4) bekezdésében foglalt rendelkezéseinek lehetséges alkalmazását.
            
            
               (4)   Minden korlátozásnak tiszteletben kell tartania az alapvető jogok és szabadságok lényegét, és egy demokratikus társadalomban feltétlenül szükséges és arányos intézkedésnek kell lennie, amint ezt a rendelet, a vonatkozó szabályozási aktusok vagy az EBA vagy az EBB csoport belső politikái kifejtik.
            
            
               (5)   Valamennyi korlátozásnak egy érvényes belső EBA-politikában vagy eljárásban foglalt kifejezett felhatalmazáson kell alapulnia és a lehető legkisebb mértékben kell érintenie a szóban forgó érintett(ek) jogait, amint azt az adatvédelmi tisztviselő megerősítette.
            
            
               (6)   A korlátozások alkalmazása előtt és az adatvédelmi tisztviselő számára kielégítő módon eseti alapon el kell végezni a szükségesség és az arányosság vizsgálatát. A korlátozások körét a célkitűzések eléréséhez feltétlenül szükséges mértékre kell szűkíteni. Korlátozások csak addig állapíthatók meg, ameddig az (1) bekezdés szerint releváns jogalap – amelyet a korlátozás indítékának nevezünk – ezt megköveteli, és ez az adatvédelmi tisztviselő számára kielégítően bizonyított.
            
            
               (7)   Amennyiben az IG/IN részben vagy egészben korlátozza a vizsgálat tekintetében releváns érintettek (érintett személy, tanú vagy informátor) tájékoztatását, a korlátozás indokait a korlátozás szükségességére és arányosságára vonatkozó értékeléssel együtt nyilvántartásba veszi. E célból a nyilvántartás tartalmazza, hogy miként veszélyeztetné a tájékoztatás az IG/IN vizsgálati tevékenységeinek vagy az ezen határozat 2. cikke (1) bekezdésének f), g) és h) pontja alapján alkalmazott korlátozásoknak a célját, illetve miként érintené hátrányosan más érintettek jogait és szabadságait. A nyilvántartást és adott esetben az alapul szolgáló ténybeli és jogi elemeket tartalmazó dokumentumokat regisztrálni kell. Ezeket kérésre az európai adatvédelmi biztos rendelkezésére kell bocsátani.
            
            
               (8)   Elszámoltathatóság céljából az EBA feljegyzést vezet, amelyben leírja, hogy mik az indokai a korlátozások alkalmazásának, az (1) bekezdésben felsorolt jogalapok közül melyek érvényesek, és mi lett az eredménye a szükségesség és az arányosság vizsgálatának. Ezek a feljegyzések egy ad hoc nyilvántartás részét képezik, amelyet kérésre az európai adatvédelmi biztos rendelkezésére kell bocsátani.
            
            
               (9)   Amikor a feladataival kapcsolatban más szervezetektől cserébe kapott személyes adatokat kezel, az EBA és az adott szervezet konzultál egymással a korlátozások megállapításának lehetséges jogalapjáról, valamint a korlátozások szükségszerűségéről és arányosságáról, kivéve, ha az veszélyeztetné az EBA tevékenységeit.
            
         
         
            3. cikk
            Az érintettek jogait és szabadságait érintő kockázatok
            A személyes adataik tekintetében esetlegesen korlátozások alá eső érintettek jogait és szabadságait érintő kockázatok értékelését, valamint a megőrzési időszakot fel kell tüntetni a rendelet 31. cikkével összhangban a vonatkozó adatkezelési tevékenységek nyilvántartásában, a rendelet 39. cikke alapján pedig adott esetben a vonatkozó adatvédelmi hatásvizsgálatokban.
         
         
            4. cikk
            Az adattárolás időtartama és garanciák
            Az EBA az esetleges korlátozások alá eső személyes adatokkal való visszaélések, illetve a jogosulatlan hozzáférés vagy továbbítás megakadályozása érdekében garanciákat vezet be. E garanciák közé tartoznak a technikai és szervezési intézkedések, amelyeket szükség esetén az EBA belső határozataiban, eljárásaiban és végrehajtási szabályaiban kell részletesen ismertetni. A garanciák közé tartoznak a következők:
            
                        1.
                     
                     
                        a feladatkörök, kötelezettségek és eljárási lépések megfelelő meghatározása;
                     
                  
                        2.
                     
                     
                        adott esetben egy biztonságos elektronikus környezet, amely megakadályozza, hogy az elektronikus adatokhoz jogosulatlanul vagy véletlenül hozzáférjenek, vagy jogosulatlan személyekhez továbbítsák őket;
                     
                  
                        3.
                     
                     
                        adott esetben a papíralapú dokumentumok biztonságos tárolása és kezelése;
                     
                  
                        4.
                     
                     
                        a korlátozások adatvédelmi tisztviselő által történő kellő figyelemmel kísérése és időszakos felülvizsgálata, amelyet legalább hat hónaponként el kell végezni. Felülvizsgálatot kell lefolytatni akkor is, ha a szóban forgó ügy lényeges elemei megváltoznak. A korlátozásokat azonnal fel kell oldani, ha az őket indokoló körülmények már nem állnak fenn.
                     
                  
         
            5. cikk
            Az adatvédelmi tisztviselő tájékoztatása és az általa végzett felülvizsgálat
            
               (1)   Az adatvédelmi tisztviselőt indokolatlan késedelem nélkül tájékoztatni kell, ha az érintettek jogait a jelen határozat alapján korlátozzák, és számára teljeskörű és korlátlan hozzáférést kell biztosítani valamennyi feljegyzéshez, valamint a tényeket és a jogi elemeket alátámasztó, a korlátozásra vonatkozó döntés és a korlátozás fenntartásának figyelemmel kísérése szempontjából lényeges bármely dokumentumhoz.
            
            
               (2)   Az adatvédelmi tisztviselő kérheti a korlátozások alkalmazásának felülvizsgálatát.
            
            
               (3)   Ha az adatvédelmi tisztviselő vizsgálatai során korlátozásokat alkalmaz, erről indokolatlan késedelem nélkül értesíti az adatkezelőt.
            
            
               (4)   Az adatvédelmi tisztviselőnek a korlátozás folyamatába történő bevonását – az információcserét is ideértve – megfelelő módon dokumentálni kell, és fel kell tüntetni a megfelelő feljegyzésekben és nyilvántartásokban.
            
            
               (5)   A tiltott magatartások vizsgálata tekintetében az EBB visszaélések kivizsgálásával foglalkozó osztálya konzultál az adatvédelmi tisztviselővel, mielőtt a rendelet 25. cikkében említett bizonyos jogalapokból kifolyólag korlátozásokat alkalmaz az EBA csalás elleni politikájában, a visszaélések kivizsgálásával foglalkozó osztály chartájában és a vizsgálati eljárásokban rögzített feladatai keretében végzett adatkezelési műveletekre.
            
         
         
            6. cikk
            Az érintettek tájékoztatása a jogaik korlátozásáról
            
               (1)   Az EBA honlapján közzétett adatvédelmi nyilatkozatok általános tájékoztatást tartalmaznak az érintettek számára mindazon jogokról, amelyeket a 2. cikk (1) bekezdésében leírtak szerint korlátozni lehet. A tájékoztatás kiterjed a korlátozható jogokra.
            
            
               (2)   Az EBA a 7., 8. és 9. cikkben részletesebben kifejtettek szerint indokolatlan késedelem nélkül és írásos formában egyenként tájékoztatja az érintetteket a jogaik jelenlegi és jövőbeli korlátozásáról.
            
         
         
            7. cikk
            Az érintettek tájékoztatáshoz való jogának biztosítása és az adatvédelmi incidensekkel kapcsolatos közlemények
            
               (1)   Ha a jelen határozatban említett tevékenységekkel kapcsolatban az EBA teljesen vagy részben korlátozza az érintettnek a rendelet 14–16. cikkében és 35. cikkében megnevezett jogait, az érintettet tájékoztatni kell a korlátozás alkalmazásának fő okairól, és arról, hogy joga van panaszt benyújtani az európai adatvédelmi biztoshoz, illetve bírósági jogorvoslatért fordulni az Európai Unió Bíróságához. Az ilyen korlátozás követi a jelen határozatban megállapított szabályokat és ismertetett folyamatot.
            
            
               2.   Az EBA a korlátozás (1) bekezdésben említett okaira vonatkozó tájékoztatást elhalaszthatja, elhagyhatja vagy megtagadhatja ameddig és amennyiben a tájékoztatás veszélyeztetné a korlátozás célját. Ennek értékelésére eseti alapon kell sort keríteni. Az ilyen halasztásokat vagy elutasításokat az adatvédelmi tisztviselő számára kielégítő módon meg kell indokolni és az indokolást a megfelelő feljegyzésekben és nyilvántartásokban szerepeltetni kell. Az egyértelműség kedvéért a szóban forgó érintetteket tájékoztatják arról, hogy joguk van a fenti (1) bekezdésben említett, részükre nyújtandó tájékoztatás elhalasztásáról vagy elutasításáról szóló döntés ellen panaszt benyújtani az európai adatvédelmi biztoshoz, illetve bírósági jogorvoslatért fordulni az Európai Unió Bíróságához.
            
         
         
            8. cikk
            Az érintett hozzáférési joga, a helyesbítéshez, törléshez és az adatkezelés korlátozásához való jog
            
               (1)   Ha a jelen határozatban említett tevékenységekkel kapcsolatban az EBA teljesen vagy részben korlátozza a rendelet 17–20. cikkében külön-külön megnevezett, a személyes adatokhoz való hozzáférési jogot, a helyesbítéshez, törléshez és az adatkezelés korlátozásához való jogot, a szóban forgó érintett kérésére adott válaszban tájékoztatja őt a korlátozás alkalmazásának fő okairól, és arról, hogy lehetősége van panaszt benyújtani az európai adatvédelmi biztoshoz, vagy bírósági jogorvoslatért fordulni az Európai Unió Bíróságához.
            
            
               (2)   Ha az EBA teljesen vagy részben korlátozza a hozzáférési jogot, a kérelem kivizsgálásánál csak arról tájékoztatja az érintettet, hogy az adatot szabályszerűen kezelték-e, és ha nem, akkor a rendelet 25. cikkének (7) bekezdése szerint megtörtént-e a szükséges korrekció.
            
            
               (3)   Az EBA a korlátozás (1) és (2) bekezdésben említett okaira vonatkozó tájékoztatást elhalaszthatja, elhagyhatja vagy megtagadhatja ameddig és amennyiben a tájékoztatás veszélyeztetné a korlátozás célját. Ennek értékelésére eseti alapon kell sort keríteni, követve a jelen határozatban megállapított szabályokat és ismertetett folyamatot.
            
         
         
            9. cikk
            Az elektronikus hírközlés bizalmas jellege
            
               (1)   Kivételes körülmények között, és a 2002/58/EK európai parlamenti és tanácsi irányelv (3) rendelkezéseivel és szellemével összhangban az EBA korlátozhatja a rendelet 36. cikkében említett, az elektronikus hírközlés bizalmas jellegéhez való jogot. Ebben az esetben az EBA külön belső szabályokban részletesen ismerteti a körülményeket, a jogalapokat, a vonatkozó kockázatokat és a kapcsolódó garanciákat.
            
            
               (2)   Amennyiben az EBA korlátozza az elektronikus hírközlés bizalmas jellegéhez való jogot, a szóban forgó érintett kérésére adott válaszában tájékoztatja őt a korlátozás alkalmazásának fő okairól, és arról, hogy lehetősége van panaszt benyújtani az európai adatvédelmi biztoshoz vagy bírósági jogorvoslatért fordulni az Európai Unió Bíróságához.
            
            
               (3)   Az EBA a korlátozás (1) és (2) bekezdésben említett okaira vonatkozó tájékoztatást elhalaszthatja, elhagyhatja vagy megtagadhatja, ameddig a tájékoztatás ellehetetlenítené a korlátozás hatását. Ennek értékelésére eseti alapon kell sort keríteni.
            
         
         
            10. cikk
            Hatálybalépés
            A jelen határozatot és annak módosításait az EBA igazgatótanácsa hagyja jóvá, és az Európai Unió Hivatalos Lapjában való kihirdetésüket követő huszadik napon lépnek hatályba.
         
         
            Kelt Luxembourgban, 2020. június 4-én.
            
               
                   
               
            
         
         
            (1)  HL L 295., 2018.11.21., 39. o.
         
         
            (2)  Az európai adatvédelmi biztos 2020. február 20-i megjegyzései és ajánlásai (DH/CCP/ALS/D(2020) 0372 C2019-1114).
         
            (3)  Az Európai Parlament és a Tanács 2002/58/EK irányelve (2002. július 12.) az elektronikus hírközlési ágazatban a személyes adatok kezeléséről, feldolgozásáról és a magánélet védelméről (Elektronikus hírközlési adatvédelmi irányelv) (HL L 201., 2002.7.31., 37. o.).